কাব্য, চিত্রকলা, ভাষা ও যুক্তি পৃথিবীতে এসেছে মাত্র কয়েক হাজার বছর আগে, আমাদের পূর্বপুরুষের আবির্ভাবের সাথে সাথে। নরবানর ও মানুষের গোষ্টীর নাম এপ। এই এপদের রয়েছে তিনটি মস্তিষ্ক। মানুষের ক্ষেত্রে এই তিন-নাম্বার মস্তিষ্কটি বিশাল বড়। এই তৃতীয় মস্তিষ্কের ভেতরে থাকে মানুষের যাবতীয় বৌদ্ধিক সম্পদ — গণিত ও সংগীত, প্রতারণা ও রাজনীতি, ধর্ম ও বর্ণবাদ। এই তৃতীয় মস্তিষ্কের বিভিন্ন ব্যবহারের ফলে কেউ হয়ে ওঠে আখতারুজ্জামান ইলিয়াস কিংবা হুমায়ুন আহমেদ, তাজউদ্দীন কিংবা খন্দকার মোশতাক আহমেদ, সত্যেন বসু কিংবা গোলাম আজম। একে বলা হয় নিওকর্টেক্স – বাংলায় নতুন মস্তিষ্ক নামে ডাকা যেতে পারে।